61995C0121
ΠΡΟΤΆΣΕΙΣ ΤΟΥ ΓΕΝΙΚΟΫ ΕΙΣΑΓΓΕΛΈΑ
CARL OTTO LEN
της 12ης Μαρτίου 1996 (
*1
)
Α — Εισαγωγή
1.
Στο πλαίσιο της παρούσας υποθέσεως, το Bundesfinanzhof ζητεί από το Δικαστήριο να επιληφθεί της δασμολογικής κατατάξεως μιας «βασικής μονάδας».
2.
Στις 13 Ιανουαρίου 1993, η αρμόδια Oberfinanzdirektion χορήγησε στην εταιρία VOBIS δεσμευτική γνωμοδότηση περί δασμολογικής κατατάξεως σχετικά με ένα «περίβλημα ηλεκτρονικού υπολογιστή με ενσωματωμένους οδηγούς δισκετών (compact)». Σύμφωνα με την περιγραφή που περιλαμβάνεται στη δασμολογική γνωμοδότηση, πρόκειται για μια βασική μονάδα (περίπου 27 x 41 x 15 cm βάρους περίπου 8,1 kg), η οποία προορίζεται για την ψηφιακή μονάδα επεξεργασίας μιας αυτόματης μηχανής επεξεργασίας πληροφοριών, η οποία περιέχει, εντός ενός μεταλλικού περιβλήματος με δυνατότητα απεικονίσως ενδείξεων και κουμπιά χρήσεως, ηλεκτροτροφοδοτούμενο στοιχείο, δύο οδηγούς δισκετών και ένα καλώδιο συνδέσεως, χωρίς να είναι εξοπλισμένη με τα αναγκαία για τη λειτουργία της ως κεντρικής μονάδας τεμάχια. Όπως προκύπτει από τις γραπτές παρατηρήσεις, η βασική μονάδα πρέπει να συμπληρωθεί από άλλες μονάδες προκειμένου να αποτελέσει πλήρη ψηφιακή μηχανή επεξεργασίας πληροφοριών. Στην περίπτωση αυτή ενσωματώνεται μια κεντρική μονάδα με την οποία συνδέονται οι δύο οδηγοί που ήδη περιλαμβάνονται στη βασική μονάδα. Οι διάδικοι διαφωνούν ως προς το αν η μονάδα αυτή πρέπει να καταταγεί ως ενιαίο σύνολο ή ως μέρος. Δεδομένου ότι η Oberfinanzdirektion υποστηρίζει την τελευταία αυτή άποψη, κατέταξε την εν λόγω βασική μονάδα στη διάκριση 8473 30 90 της Συνδυασμένης Ονοματολογίας (
1
), η οποία έχει ως εξής:
8473
Μέρη και εξαρτήματα (άλλα από τα κιβώτια μεταφοράς, τα καλύμματα και τα παρόμοια) που αναγνωρίζονται ότι προορίζονται αποκλειστικά ή κύρια για τις μηχανές ή συσκευές των κλάσεων 8469 μέχρι 8472:
(...)
8473 30
—
Μέρη και εξαρτήματα των μηχανών της κλάσης 8471:
8473 30 10
—
Ηλεκτρονικές συναρμολογήσεις
8473 30 90
—
Άλλα
Η εταιρία VOBIS δεν συμφωνεί με την κατάταξη αυτή. Υποστηρίζοντας την άποψη ότι η βασική μονάδα είναι ένα ενιαίο σύνολο κατά την έννοια των εφαρμοστέων διατάξεων, τελικώς επεδίωξε δικαστικώς την κατάταξη του προϊόντος στη διάκριση 847193, η οποία έχει ως εξής:
8471
Αυτόματες μηχανές επεξεργασίας πληροφοριών και μονάδες (στοιχεία) αυτών. Μαγνητικές ή οπτικές διατάξεις ανάγνωσης, μηχανές εγγραφής των πληροφοριών σε υπόθεμα με κωδικοποιημένη μορφή και μηχανές επεξεργασίας των πληροφοριών αυτών, που δεν κατονομάζονται ούτε περιλαμβάνονται αλλού:
(...)
8471 20
—
Μηχανές αυτόματες επεξεργασίας πληροφοριών, αριθμητικές, που φέρουν, στο ίδιο περίβλημα, τουλάχιστον μία κεντρική μονάδα επεξεργσίας και, ανεξάρτητα από το αν συνδυάζονται ή όχι, μία μονάδα εισόδου και μια μονάδα εξόδου:
(...)
—
Άλλες
(...)
8471 93
—
Μονάδες μνήμης, έστω και αν παρουσιάζονται με το υπόλοιπο ενός συστήματος:
8471 93 10
—
που προορίζονται για πολιτικά αεροσκάφη
—
άλλες:
8471 93 40
—
Μονάδες μνήμης κεντρικές
—
Άλλες:
—
Μονάδες μνήμης σε δίσκους:
8471 93 51
—
οπτικούς (στουςοποίους περιλαμβάνονται και οι μαγνητοοπτικοί)
8471 93 59
—
άλλες
(...)
Μετά την άσκηση αιτήσεως αναιρέσεως εκ μέρους της προσφεύγουσας, η υπόθεση ήχθη ενώπιον του Bundesfinanzhof. Όπως προκύπτει από τη διάταξη περί παραπομπής, το δικαστήριο αυτό κλίνει υπέρ της κατατάξεως της βασικής μονάδας ως μέρους αλλά δεν μπορεί ούτε να αποκλείσει ότι το προϊόν πρέπει να χαρακτηρισθεί ως ενιαίο σύνολο ανάγνωσης απολύτως πλήρες.
3.
Κατόπιν αυτού, το Bundesfinanzh of υπέβαλε στο Δικαστήριο τα ακόλουθα ερωτήματα:
«1)
Πρέπει το Κοινό Δασμολόγιο — Συνδυασμένη Ονοματολογία 1993 — να ερμηνεύεται υπό την έννοια ότι μια βασική μονάδα, όπως λεπτομερέστερα περιγράφεται στο σκεπτικό, η οποία συμπληρώνεται ώστε να προκύψει μηχανή επεξεργασίας δεδομένων και η οποία αποτελείται από ένα περίβλημα περιέχον κυρίως δύο οδηγούς δισκετών, πρέπει να καταταγεί, είτε απ' ευθείας είτε κατ' εφαρμογήν του σημείου 3, στοιχείο β', των γενικών κανόνων, στη διάκριση 84719359 ως “μονάδα μνήμης”, λόγω των περιλαμβανομένων σ' αυτήν οδηγών;
2)
Σε περίπτωση αρνητικής απαντήσεως στο πρώτο ερώτημα:
Προκύπτει από την ερμηνεία του Κοινού Δασμολογίου ότι προϊόν του προαναφερθέντος τύπου πρέπει να κατατάσσεται στη διάκριση 84713090 ως “μέρος” (μηχανής επεξεργασίας δεδομένων);»
4.
Η κατάταξη των μερών διέπεται από τη σημείωση 2 του τμήματος XVI της Συνδυασμένης Ονοματολογίας. Απ' αυτήν προκύπτει ότι τα μέρη μηχανών που δεν αποκλείονται ρητώς του πεδίου εφαρμογής του τμήματος XVI πρέπει να κατατάσσονται σύμφωνα με τους ακόλουθους κανόνες:
«α)
Τα μέρη που αποτελούν είδη που περιλαμβάνονται σε οποιαδήποτε από τις κλάσεις των κεφαλαίων 84 ή 85 (με εξαίρεση τις κλάσεις 8485 και 8548) υπάγονται στην κλάση αυτή, οποιαδήποτε και αν είναι η μηχανή για την οποία προορίζονται·
(...)»
5.
Υφίστανται επίσης σημειώσεις που αφορούν το κεφάλαιο 84 της Συνδυασμένης Ονοματολογίας. Περιλαμβάνουν, μεταξύ άλλων, τον ορισμό των αυτόματων μηχανών επεξεργασίας πληροφοριών:
«5.
Α.
Θεωρούνται ως “αυτόματες μηχανές επεξεργασίας πληροφοριών”, σύμφωνα με την έννοια της κλάσης 8471:
α)
οι αριθμητικοί (ψηφιακοί) υπολογιστές που μπορούν:
1)
να καταγράφουν το ή τα προγράμματα επεξεργασίας πληροφοριών και τουλάχιστον τα αμέσως αναγκαία στοιχεία για την εκτέλεση αυτού ή αυτών των προγραμμάτων,
2)
να προγραμματίζονται ελεύθερα, σύμφωνα με τις ανάγκες του χειριστή,
3)
να εκτελούν αριθμητικές επεξεργασίες που καθορίζονται από τον χειριστή, και
4)
να εκτελούν, χωρίς ανθρώπινη παρέμβαση, πρόγραμμα επεξεργασίας την εκτέλεση του οποίου πρέπει να μπορούν, μέσω λογικής απόφασης, να τροποποιούν κατά τη διάρκεια της επεξεργασίας·
(...)
Β.
Οι αυτόματες μηχανές επεξεργασίας πληροφοριών μπορεί να παρουσιάζονται με μορφή συστημάτων που περιλαμβάνουν ποικίλο αριθμό χωριστών μονάδων (
2
), που είναι τοποθετημένες η κάθε μία στο δικό της περίβλημα. Μπορεί να θεωρηθεί ότι αποτελεί μέρος του πλήρους συστήματος κάθε μονάδα (
3
) που συγκεντρώνει ταυτόχρονα τις παρακάτω προϋποθέσεις:
α)
που μπορεί να συνδεθεί με την κεντρική μονάδα επεξεργασίας είτε απ' ευθείας είτε μέσω μιας ή περισσοτέρων άλλων μονάδων·
β)
που είναι ειδικά κατασκευασμένη ως μέρος τέτοιου συστήματος (πρέπει, ιδίως, εφόσον δεν πρόκειται για μονάδα παροχής ηλεκτρικής ενέργειας, να μπορεί αυτή να δέχεται ή να παρέχει στοιχεία σε μορφή — κώδικα ή σημάτων — που να μπορεί να χρησιμοποιηθεί από το σύστημα).
Όταν παρουσιάζονται ξεχωριστά, οι μονάδες του είδους αυτού υπάγονται επίσης στην κλάση 8471.
Οι μηχανές που ενσωματώνουν αυτόματη μηχανή επεξεργασίας πληροφοριών ή που εργάζονται σε συνδυασμό με μια τέτοια μηχανή και εκτελούν ειδικό έργο αποκλείονται από την κλάση 8471. Οι μηχανές αυτές κατατάσσονται στην αντίστοιχη με το έργο αυτό κλάση ή, αν δεν υπάρχει, σε υπολειμματική κλάση.»
6.
Τέλος, υπάρχουν ακόμη γενικοί κανόνες για την ερμηνεία της Συνδυασμένης Ονοματολογίας, οι οποίοι εν προκειμένω έχουν επίσης τη σημασία τους. Διέπουν την κατάταξη ειδών που δεν είναι πλήρη ή προϊόντων που αποτελούνται από περισσότερα μέρη, ως εξής:
«Η κατάταξη των εμπορευμάτων στη Συνδυασμένη Ονοματολογία πραγματοποιείται σύμφωνα με τις παρακάτω αρχές:
1.
Το κείμενο των τίτλων των τμημάτων, των κεφαλαίων ή των υποκεφαλαίων θεωρείται ότι έχει μόνο ενδεικτική αξία, δεδομένου ότι η κατάταξη καθορίζεται νόμιμα σύμφωνα με το κείμενο των κλάσεων και των σημειώσεων των τμημάτων ή των κεφαλαίων και σύμφωνα με τους παρακάτω κανόνες, εφόσον αυτοί δεν είναι αντίθετοι προς το κείμενο των εν λόγω κλάσεων και σημειώσεων.
2.
α)
Κάθε αναφορά σ' ένα είδος μέσα σε ορισμένη κλάση καλύπτει το είδος αυτό, έστω και αν δεν είναι πλήρες ή τελειωμένο, με την προϋπόθεση ότι, στην κατάσταση που παρουσιάζεται, εμφανίζει τα ουσιώδη χαρακτηριστικά του πλήρους ή του τελειωμένου είδους (...).
β)
Κάθε αναφορά σε μία ύλη μέσα σε ορισμένη κλάση καλύπτει την ύλη αυτή, είτε σε αμιγή κατάσταση είτε αναμεμειγμένη ή και συνδυασμένη με άλλες ύλες. Επίσης, κάθε αναφορά σε τεχνουργήματα από ορισμένη ύλη καλύπτει τα τεχνουργήματα που αποτελούνται εξ ολοκλήρου ή μερικώς από την ύλη αυτή. Η κατάταξη των αναμεμειγμένων αυτών προϊόντων ή των συνθέτων αυτών ειδών γίνεται σύμφωνα με τις αρχές που αναφέρονται στον κανόνα 3.
3.
Όταν εμπορεύματα πρέπει, εκ πρώτης όψεως, να καταταγούν σε δύο ή περισσότερες κλάσεις, σ' εφαρμογή του κανόνα 2 β), ή σε κάθε άλλη περίπτωση, η κατάταξη γίνεται σύμφωνα με τα παρακάτω:
α)
Η περισσότερο εξειδικευμένη κλάση πρέπει να έχει προτεραιότητα έναντι των κλάσεων με γενικότερο περιεχόμενο. Εντούτοις, όταν δύο ή περισσότερες κλάσεις καλύπτουν κάθε μία ένα μόνο τμήμα των υλών που αποτελούν ένα αναμεμειγμένο προϊόν ή ένα σύνθετο είδος ή ένα μόνο τμήμα των ειδών, στην περίπτωση εμπορευμάτων που παρουσιάζονται σε σύνολα συσκευασμένα για τη λιανική πώληση, αυτές οι κλάσεις πρέπει να θεωρούνται, σε σχέση με αυτό το προϊόν ή αυτό το είδος, ως εξίσου εξειδικευμένες έστω και αν μία από αυτές δίνει μια περισσότερο ακριβή ή περισσότερο πλήρη περιγραφή.
β)
Τα αναμειγμένα προϊόντα, τα τεχνουργήματα και τα είδη που αποτελούνται από διάφορες ύλες ή προκύπτουν από τη συναρμολόγηση διαφόρων αντικειμένων, καθώς και τα εμπορεύματα που παρουσιάζονται σε σύνολα συσκευασμένα για τη λιανική πώληση, στα οποία η κατάταξη δεν μπορεί να γίνει με εφαρμογή του κανόνα 3 α), κατατάσσονται σύμφωνα με την ύλη ή το είδος που δίνει σ' αυτά τον ουσιώδη τους χαρακτήρα, όταν είναι δυνατός αυτός ο καθορισμός.
(..)».
Β — Η γνώμη μου επί της υποθέσεως
Επί του πρώτου ερωτήματος
7.
Η κατάταξη της βασικής μονάδας ως «μέρους» προϋποθέτει κατ' εφαρμογήν της σημειώσεως 2, στοιχείο α', σχετικά με το τμήμα XVI ότι αυτή δεν αποτελείται από είδη καλυπτόμενα από μία των κλάσεων του κεφαλαίου 84. Πράγματι, στην περίπτωση αυτή η βασική μονάδα θα υπαγόταν στην κλάση αυτή όποια και αν ήταν η μηχανή για την οποία προορίζεται. Όπως το ίδιο το Bundesfinanzhof αναφέρει, θα μπορούσε επίσης να καταταγεί στην κλάση 8471 — αυτόματες μηχανές επεξεργασίας πληροφοριών και μονάδες (στοιχεία) αυτών. Σύμφωνα με τον ορισμό της αυτόματης μηχανής επεξεργασίας πληροφοριών που περιλαμβάνεται στη σημείωση 5 Α, στοιχείο α', του κεφαλαίου 84, αυτή θα πρέπει, μεταξύ άλλων, να μπορεί να εκτελεί αριθμητικές επεξεργασίες που καθορίζονται από τον χειριστή και να εκτελεί χωρίς ανθρώπινη παρέμβαση πρόγραμμα επεξεργασίας την εκτέλεση του οποίου πρέπει να μπορεί, μέσω λογικής απόφασης, να τροποποιεί κατά τη διάρκεια της επεξεργασίας. Η βασική μονάδα δεν μπορεί να πραγματοποιεί τις λειτουργίες αυτές, εφόσον η κεντρική μονάδα δεν έχει ακόμη ενσωματωθεί και, επομένως, περιέχει μόνο δύο οδηγούς δισκετών.
8.
Στο πλαίσιο αυτό, η Επιτροπή παραπέμπει στις επεξηγηματικές σημειώσεις της Ονοματολογίας του Συμβουλίου Τελωνειακής Συνεργασίας σχετικά με το εναρμονισμένο σύστημα (στο εξής: επεξηγηματικές σημειώσεις επί του εναρμονισμένου συστήματος). Κατά πάγια νομολογία του Δικαστηρίου, οι επεξηγηματικές σημειώσεις πρέπει να λαμβάνονται υπόψη επίσης για τη δασμολογική κατάταξη των εμπορευμάτων (
4
). Σ' αυτές αναφέρεται ότι οι αριθμητικές μηχανές επεξεργασίας πληροφοριών αποτελούνται τις περισσότερες φορές από περισσότερες μονάδες και, με τον τρόπο αυτό, αποτελούν ένα σύστημα. Ένα τέτοιο σύστημα θα πρέπει να περιλαμβάνει τουλάχιστον μια κεντρική μονάδα, μια μονάδα εισόδου και μια μονάδα εξόδου (
5
). Δεδομένου ότι η βασική μονάδα δεν περιέχει τα αναγκαία για μια κεντρική μονάδα τεμάχια, η Επιτροπή καταλήγει επίσης στο συμπέρασμα ότι, επομένως, δεν συνιστά μηχανή επεξεργασίας πληροφοριών.
9.
Κατ' εφαρμογήν του σημείου 2, στοιχείο α', των γενικών κανόνων, ένα είδος, έστω και αν δεν είναι, πλήρες ή τελειωμένο, μπορεί επίσης να καλύπτεται από την κλάση που προβλέπεται για το είδος υπό την προϋπόθεση πάντως oτι εμφανίζει ήδη τα ουσιώδη χαρακτηριστικά του πλήρους ή του τελειωμένου είδους. Όπως ορθώς η Επιτροπή αναφέρει, η κεντρική μονάδα είναι αυτή που θεωρείται ως το χαρακτηριστικό στοιχείο του πλήρους είδους (της μηχανής επεξεργασίας πληροφοριών). Δεδομένου ότι, ακριβώς, η βασική μονάδα δεν περιέχει κεντρική μονάδα, δεν μπορεί να καταταγεί ούτε ως μη πλήρης μηχανή επεξεργασίας πληροφοριών.
10.
Η κλάση 8471 δεν αναφέρει εντούτοις μόνον τις αυτόματες μηχανές επεξεργασίας πληροφοριών, αλλά επίσης τις «μονάδες» αυτών. Αυτό που πρέπει να νοείται ως «μονάδες» στο πλαίσιο αυτό διευκρινίζεται στη σημείωση 5 Β του κεφαλαίου 84. Επομένως, μια μονάδα θεωρείται ότι ανήκει σ' ένα πλήρες σύστημα οσάκις πληροί δύο προϋποθέσεις: πρέπει να μπορεί να συνδεθεί με την κεντρική μονάδα επεξεργασίας είτε απ' ευθείας είτε μέσω μιας ή περισσοτέρων άλλων μονάδων. Πρέπει, επιπλέον, να είναι ειδικά κατασκευασμένη ως μέρος τέτοιου συστήματος. Αν εφαρμοστεί ο ορισμός αυτός ως προς τη βασική μονάδα, αυτή δεν μπορεί να θεωρηθεί ως μονάδα. Η βασική μονάδα, ακριβώς, δεν πρέπει να συνδεθεί με μια κεντρική μονάδα, αντιθέτως αυτή η τελευταία είναι εκείνη που ενσωματώνεται στη βασική μονάδα. Οι οδηγοί δισκετών συνδέονται στη συνέχεια με την κεντρική μονάδα, αλλ' όχι το σύνολο της βασικής μονάδας.
11.
Το συμπέρασμα αυτό δεν είναι πειστικό στο μέτρο που η βασική μονάδα περιέχει δύο οδηγούς δισκετών, οι οποίοι αναμφισβήτητα πληρούν τις προϋποθέσεις της σημειώσεως 5 Β του κεφαλαίου 84, και οι οποίοι πρέπει, επομένως, να θεωρούνται ως μονάδες. Κατά τη γνώμη του αιτούντος δικαστηρίου, οι οδηγοί έχουν απολέσει την αυτοτέλειά τους όντας συναρμολογημένοι και κατέστησαν άλλο είδος, το οποίο πρέπει να εκτιμηθεί βάσει των ιδίων χαρακτηριστικών του. Το νέο αυτό είδος έχει, πάντως, επίσης κατασκευασθεί για να αποτελέσει μαζί με άλλες μονάδες μηχανή επεξεργασίας πληροφοριών. Το αποτέλεσμα δεν θα ήταν διαφορετικό αν τα περιλαμβανόμενα εντός της βασικής μονάδας μέρη ήταν συγκεντρωμένα εντός ιδίου περιβλήματος προκειμένου να αποτελέσουν σύστημα επεξεργασίας δεδομένων. Οι οδηγοί δισκετών θα εθεωρούντο τότε ως μονάδες. Στο πλαίσιο της βασικής μονάδας, αυτό δεν θα συμβεί παρ' όλον ότι επιτελούν την ίδια λειτουργία.
12.
Η προσφεύγουσα παραπέμπει, στο πλαίσιο αυτό, σε απόφαση του αιτούντος δικαστηρίου, σύμφωνα με την οποία, οσάκις oι μηχανές εμφανίζονται υπό τη μορφή συσκευών compact, τα συστατικά μέρη τους πρέπει επίσης να θεωρούνται ως μονάδες. Κατά την προσφεύγουσα, τα μέρη συσκευών compact, τα οποία έχουν τα ίδια τεχνικά χαρακτηριστικά με τις μονάδες συστημάτων (βλ. σημείωση 5 Β του κεφαλαίου 84), πρέπει να θεωρούνται ως μονάδες. Η συναρμολόγηση δεν είχε ως αποτέλεσμα να απολέσουν οι οδηγοί δισκετών την αυτοτέλειά τους. Σ' αυτούς τους τελευταίους, αντιθέτως, ενσωματώθηκαν τα χαρακτηριστικά των άλλων στοιχείων της βασικής μονάδας, δεδομένου ότι oι οδηγοί υπερέχουν έναντι αυτών τόσο από την άποψη της σημασίας τους για τη χρησιμοποίηση του προϊόντος όσο και από απόψεως αξίας. Δεν έχει σημασία αν η κεντρική μονάδα ενσωματώνεται στη βασική μονάδα ή αν αυτή η τελευταία συνδέεται με την εν λόγω μονάδα. Εξάλλου, δεν μπορεί να συναχθεί από τη σημείωση 5 Β του κεφαλαίου 84 ότι κάθε μονάδα πρέπει να ενσωματώνεται σε ίδιο περίβλημα. Εκεί επισημαίνεται απλώς ότι οι αυτόματες μηχανές επεξεργασίας πληροφοριών μπορούν επίσης να εμφανίζονται υπό τη μορφή συστημάτων. Αυτό δεν σημαίνει ότι οι συσκευές compact που περιέχουν περισσότερες μονάδες εντός ενός περιβλήματος δεν μπορούν να υπάγονται στην κλάση 8471.
13.
Πρέπει να συμφωνήσω με την άποψη αυτή. Εντούτοις, η βασική μονάδα δεν μπορεί να θεωρηθεί σαφώς ως μονάδα αυτόματης μηχανής επεξεργασίας πληροφοριών. Επομένως, η κατάταξη της ως μέρους στην κλάση 8473 θα ήταν επίσης δυνατή.
14.
Όταν δύο κλάσεις λαμβάνονται υπόψη για την κατάταξη προϊόντος, η κατάταξη πραγματοποιείται κατ' εφαρμογήν του σημείου 3 των γενικών κανόνων. Εν προκειμένω, λυσιτελές είναι το σημείο 3, στοιχείο β'. Όπως ορθώς αναφέρει η Επιτροπή, η βασική μονάδα συνιστά σύνθετο είδος. Τα στοιχεία που τη συνθέτουν μπορούν να χωριστούν. Σύμφωνα με τις επεξηγηματικές σημειώσεις επί του εναρμονισμένου συστήματος, αυτό δεν έχει, εντούτοις, καμία σημασία εφόσον τα στοιχεία αυτά είναι προσαρμοσμένα τα μεν προς τα δε, αλληλοσυμπληρώνονται και η σύνθεση τους αποτελεί ένα σύνολο τα συστατικά μέρη του οποίου συνήθως δεν πωλούνται χωριστά (
6
). Η βασική μονάδα πληροί τις προϋποθέσεις αυτές. Σύμφωνα με το σημείο 3, στοιχείο β', πρέπει επομένως να καταταγεί όπως το είδος που του προσδίδει τον ουσιώδη χαρακτήρα του. Προκειμένου να γίνει αυτό, πρέπει να ληφθούν υπόψη η φύση και η σύνθεση των ειδών, ο όγκος τους, η ποσότητα τους, το βάρος τους, η αξία τους ή η σπουδαιότητα τους ενόψει της χρησιμοποιήσεως του προϊόντος (
7
). Όπως ορθώς ελέχθη από την Επιτροπή, η φύση και η σύνθεση, ο όγκος, η ποσότητα και το βάρος των διαφόρων ειδών δεν μπορούν να έχουν εν προκειμένω ιδιαίτερη σημασία, επειδή δεν έχουν επιπτώσεις στη λειτουργία της εν λόγω βασικής μονάδας. Αντιθέτως, πρέπει να ληφθεί υπόψη η αξία και η σπουδαιότητα των διαφόρων στοιχείων ενόψει της χρησιμοποιήσεως του προϊόντος. Όπως η Επιτροπή αναφέρει, οι απεικονίσεις ενδείξεων και τα κουμπιά χρήσεως καθώς και το καλώδιο συνδέσεως και το ηλεκτρικό περίβλημα έχουν δευτερεύουσα μόνο σημασία. Χρησιμεύουν για τη λειτουργία των οδηγών και την ηλεκτροδότηση ενόψει της σχεδιαζόμενης χρησιμοποιήσεως — της αυτόματης επεξεργασίας πληροφοριών — ή για την προστασία των ενσωματωμένων στοιχείων. Εξάλλου, πρέπει να συμφωνήσω με την Επιτροπή, όταν αυτή εκκινεί από τη σκέψη ότι, από απόψεως αξίας, οι οδηγοί είναι εκείνοι που συνιστούν τα ουσιώδη στοιχεία. Αν εξετάσουμε το ζήτημα υπό το πρίσμα της σχεδιαζόμένης χρησιμοποιήσεως — της αυτόματης επεξεργασίας πληροφοριών — κυρίως τότε, οι οδηγοί, και όχι η ηλεκτρική μονάδα, είναι αυτοί που προσδίδουν στο προϊόν τον ουσιώδη χαρακτήρα του. Επομένως, όπως ακριβώς τα στοιχεία που της προσδίδουν τον ουσιώδη χαρακτήρα της, δηλαδή οι οδηγοί δισκετών, η βασική μονάδα υπάγεται, ως μονάδα μνήμης, στη διάκριση 84719359. Επομένως, στο πρώτο ερώτημα πρέπει να δοθεί ως απάντηση ότι η βασική μονάδα πρέπει να καταταγεί, κατ' εφαρμογήν του σημείου 3, στοιχείο β', των γενικών κανόνων, στη διάκριση 84719359, ως μονάδα μνήμης, λόγω των οδηγών που περιέχει.
Επί τον δευτέρου ερωτήματος
15.
Δεδομένου ότι το δεύτερο ερώτημα έχει τεθεί μόνο για την περίπτωση αρνητικής απαντήσεως στο πρώτο ερώτημα, δεν χρειάζεται να δοθεί απάντηση σ' αυτό.
Γ — Πρόταση
16.
Συνεπώς, προτείνω να δοθεί η ακόλουθη απάντηση στα υποβληθέντα ερωτήματα:
«Το Κοινό Δασμολόγιο — Συνδυασμένη Ονοματολογία 1993 — Πρέπει να ερμηνευθεί υπό την έννοια ότι μια βασική μονάδα, η οποία προορίζεται για τη συμπλήρωση μηχανής επεξεργασίας δεδομένων και συνίσταται σε περίβλημα περιέχον κυρίως δύο οδηγούς δισκετών, πρέπει να καταταγεί, κατ' εφαρμογήν του σημείου 3, στοιχείο β', των γενικών κανόνων, στη διάκριση 84719359 ως “μονάδα μνήμης”, λόγω των οδηγών που περιέχει.»
(
*1
)	Γλώσσα του πρωτοτύπου: η γερμανική.
(
1
)	Παράρτημα Ι του κανονισμού (ΕΟΚ) 2505/92 της Επιτροπής, της 14ης Ιουλίου 1992, που τροποποιεί τα παραρτήματα Ι και ΙΙ του χανονιομου (ΕΟΚ) 2658/87 του Συμβουλίου, για τη δασμολογική και στατιστική ονοματολογία και το Κοινό Δασμολόγιο (ΕΕ L 267, ο. 1).
(
2
)	Η υπογράμμιση είναι δική μου.
(
3
)	Η υπογράμμιση είναι δική μου.
(
4
)	Απόφαση της 18ης Σεπτεμβρίου 1990, C-265/89, Vismans Nederland (Συλλογή 1990. ο. I-3411, σκέψη 18).
(
5
)	Επεξηγηματικές σημειώσεις επί του εναρμονισμένου συστήματος 8471, Ι, Α.
(
6
)	Επεξηγηματικές σημειώσεις επί του εναρμονισμένου συστήματος σχετικά με το σημείο 3, στοιχείο β', DC.
(
7
)	Επεξηγηματικές σημειώσεις επί του εναρμονισμένου συστήματος σχετικά με το σημείο 3, στοιχείο β', VΙΙΙ.